På det seneste har flere borgere især på Mors fortalt, at de har fået tilsendt pakker, de aldrig har bedt op. Derfor har politiet i Thisted valgt at advare mod de uanmeldte pakker. Der er nemlig formentlig tale om svindlere, som har købt varer med stjålne dankort-oplysninger.

Det skriver Nordjyske.

- Vi har en formodning om, at det er pakker købt med stjålne kreditkort, og så bliver der opgivet en adresse for eksempel på Mors, siger politikommissær Jørgen Jensen.

Han opfordrer alle, som modtager en pakke, til at melde det til politiet.

- Vi har også set, at der leveres til sommerhusadresser, siger Jørgen Jensen, som forklarer, at de kriminelle formentlig opholder sig i nærheden af adressen i håb om at tage imod pakkerne, før husejeren opdager noget.

Efter kæmpe svindelssag: Se hvad dankort-tyvene gør med din pakke

I Svindlerjagt på Kanal 5, følger holdet en svindler med en pakke købt med stjålne oplysninger. (Screendump/Kanal 5/Discovery/Goshopping)

Nyt trick

Forleden kunne Ekstra Bladet fortæller, hvordan webshoppen goshopping.dk jagtede svindlere, som havde brugt stjålne kreditkort oplysninger til at købe varer på deres hjemmeside. Her kunne direktør Kasper Witt fortælle samme historie som den, der nu kommer fra politiet.

- Det er typiske huse, der bliver bygget på. Så laver de en aftale med håndværkerne om, at de kommer og henter pakken. Der er lidt flere kreative måder at gøre det på, fortalte Kasper Witt.

Med GPS-tracking sikrede shoppen, som allierede sig med et privat sikkerhedsfirma, sig konstant at kunne se pakkens bevægelser. Og den nåede langt. I Svindlerjagt, som også sendes på Kanal 5, kan man se, hvordan holdet bag endte helt i Litauen, hvor en privatperson endte med at købe varen.

Pakken ender i Litauen hos en privat person, som viste sig at have flere andre mistænkelige genstande i huset. (Screendump/Kanal 5/Discovery/Goshopping)

Stigende snyd

Goshopping.dk har selv oplevet svindlen tidligere. I december 2015 oplevede de, at der blev svindlet for 100.000 kroner på deres site.

- Det er en klart stigende tendens. Bare i sidste måned oplevede vi snyd for mellem 100.000-150.000 kroner på vores site. Det er typisk Dankort svindlerne bruger, det er et kort med mindre sikkerhed på, hvis vi sammenligner med andre internationale kort, siger Kasper Witt.

Historierne om snyd med kreditkortoplysninger kommer i kølvandet på en kæmpe international svindelssag, hvor Nets har anbefalet banker at spærre 100.000 danske kreditkort.